Νίκος Τσέλιος (ποδοσφαιριστής)

Ο **Νίκος Τσέλιος** (γεννημένος στις 29 Δεκεμβρίου 1966) είναι Έλληνας παλαίμαχος ποδοσφαιριστής. Κατά τη διάρκεια της ποδοσφαιρικής του καριέρας αγωνίστηκε κυρίως ως επιθετικός στον Άρη Θεσσαλονίκης και την Αναγέννηση Γιαννιτσών.
## Ποδοσφαρική καριέρα
Ο Τσέλιος ξεκίνησε την καριέρα του αγωνιζόμενος  από τον Ιούλιο του 1982, στα τμήματα υποδομής των «κιτρίνων». Εκεί, αποτέλεσε μέλος μιας «χρυσής» φουρνιάς ταλαντούχων παικτών (Γιάννης Χατζηνικολάου, Κυριάκος Μπιμπισίδης, Δημήτρης Μπουγιουκλής κτλ), οι οποίοι κατέκτησαν 3 διαδοχικά πρωταθλήματα Ερασιτεχνών (1983-84-85) και σταδιακά επάνδρωσαν την πρώτη ομάδα του συλλόγου.

Αγωνιζόμενος με τους Ερασιτέχνες του Άρη κατέκτησε το Κύπελλο ΕΠΣΜ της σεζόν 1984/85, συμμετέχοντας στον τελικό της διοργάνωσης, που διεξήχθη το Σάββατο 23 Φεβρουαρίου 1985 στο Καυτανζόγλειο Στάδιο, όπου ο Άρης νίκησε στην παράταση την **Ελπίδα Τούμπας** με 6-4. .

Λίγους μήνες αργότερα, κατέκτησε και το Κύπελλο Ερασιτεχνών Ελλάδας. Πιο συγκεκριμένα, την Κυριακή 30 Ιουνίου 1985 στον τελικό του Κυπέλλου Ερασιτεχνών Ελλάδος που διεξήχθη στο ΟΑΚΑ, οι ερασιτέχνες του Άρη Θεσσαλονίκης νίκησαν με 2-1 τον Όμηρο Νεοχωρίου Αιτωλοακαρνανίας. 

Το καλοκαίρι του 1987 παραχωρήθηκε για μια διετία, ως δανεικός, στην Αναγέννηση Επανωμής, αγωνιζόμενος στο πρωτάθλημα της Δ’ Εθνικής τη σεζόν 1987/88 και μετά τον υποβιβασμό της ομάδας, στο τοπικό πρωτάθλημα της ΕΠΣΜ κατά την περίοδο 1988/89.

Επέστρεψε στον Άρη το καλοκαίρι του 1989  και πραγματοποίησε το εντυπωσιακό ντεμπούτο του στην πρώτη ομάδα του Άρη  στις 2 Σεπτεμβρίου 1989, όταν ο τότε προπονητής της ομάδας, ο Αλκέτας Παναγούλιας, τον πέρασε στο 35ο λεπτό της αναμέτρησης ως αλλαγή στον αγώνα Κυπέλλου Αναγέννηση Νεάπολης-Άρης 2-4, βοηθώντας καταλυτικά την ομάδα του να επιστρέψει από το 0-2.

Λίγο αργότερα, και πιο συγκεκριμένα την 1η Οκτωβρίου, πραγματοποίησε το ντεμπούτο του και στο ελληνικό πρωτάθλημα, σκοράροντας μάλιστα με ψύχραιμο σουτ στο 42ο λεπτό της αναμέτρησης κόντρα στην Ξάνθη (τελικό σκορ 2-4). 

Με τους «κίτρινους» αγωνίστηκε για τη σεζόν 1989/90, με συνολικό απολογισμό 17 συμμετοχές (13 για το Πρωτάθλημα και 4 για το Κύπελλο Ελλάδας). Αξιοσημείωτο είναι το γεγονός ότι σημείωσε συνολικά 7 τέρματα, εκ των οποίων τα 5 στο θεσμό του πρωταθλήματος (ξεκινώντας στη βασική ενδεκάδα μόλις 4 φορές) και τα υπόλοιπα 2 για το Κύπελλο. 

Το καλοκαίρι του 1990 αποχώρησε από τον Άρη για να συνεχίσει στην Αναγέννηση Γιαννιτσών όπου αγωνίστηκε για μια διετία (1990-92) στην Β’ Εθνική. Ειδικά την πρώτη χρονιά υπήρξε ιδιαιτέρως παραγωγικός σκοράροντας 11 τέρματα σε 28 αγώνες πρωταθλήματος.

Τον καλοκαίρι του 1992 μεταπήδησε στον Πανηλειακό  αγωνιζόμενος  για ένα εξάμηνο. Το Γενάρη του 1993, έμεινε ελεύθερος από τον Πανηλειακό και συνέχισε στην Καστοριά, αγωνιζόμενος για ενάμιση χρόνο στη Γ’ Εθνική.

Κρέμασε τελικά τα παπούτσια του, αγωνιζόμενος με τη φανέλα των Τρικάλων (1994/95) σκοράροντας μάλιστα στα πλαίσια της 7ης αγωνιστικής  του Βορείου Ομίλου της  Γ' Εθνικής, κόντρα στην προηγούμενη ομάδα του. 

## Παραπομπές


## Εξωτερικές Πηγές
*Προφίλ του Ν. Τσέλιου στο transfermarkt.com
*Τσέλιος:“Μεγάλο κεφάλαιο ο Παναγούλιας για τον Άρη – Αξιοπρεπέστατη η δουλειά του Παντελίδη – Ηγέτης ο Σιώπης”

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Αναγέννησης Επανομής
Κατηγορία:Ποδοσφαιριστές Αναγέννησης Γιαννιτσών
Κατηγορία:Ποδοσφαιριστές Πανηλειακού
Κατηγορία:Ποδοσφαιριστές Καστοριάς
Κατηγορία:Ποδοσφαιριστές Α.Ο. Τρικάλων
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας